runetrust/blame-folketinget-dk huggingface dataset:
Morten Messerschmidt (DF), 2025-05-21:
Jeg vil gerne vende tilbage til udlændingepolitikken, som også fru Inger Støjberg var inde på.
Jeg må sige, at det billede, som hr. Christian Rabjerg Madsen tegner, synes jeg er meget, meget svært at genkende.
Altså, jeg fristes jo nærmest til at sige, at det er en deep fake.
Virkeligheden er jo, at siden 2019 er antallet af udlændinge i Danmark steget fra omkring 800.000 til lige knap en million, altså en stigning på næsten 25 pct.
Det er ovenikøbet, på trods af at hr. Christian Rabjerg Madsen og hans parti har givet indfødsret til 11.684 udlændinge, som man så tæller som danskere.
De seneste tal, vi har fået, viser, at stigningen i antallet af indvandrere fra muslimske lande i den årlige indvandring til Danmark er på 124 pct., altså mere end en fordobling.
Christian Rabjerg Madsen (S), 2025-05-21:
Det, vi diskuterer her, er jo velfærdsforliget fra 2006, så det er også finansieringen af vores velfærdssamfund.
Man har fået god vin og god mad og minimumsnormeringer.
Den har virkelig bare fået, så hatten passer.
Så står man oppe i baren, og så skal der betales en regning, og så kan man se den der ven, der sådan slår sig på bukserne, og som desværre ikke lige har fået pungen med den dag, og så ender det med at være en selv, der så skal betale igen.
Det er jo lidt en træls situation at stå i der i baren, altså at man har en ven, som ikke rigtig er med til at bidrage, når man gerne vil være med til at bruge pengene.
Det er jo den samme fortælling, der er omkring velfærdsforliget.
Velfærdsforliget er fundamentet under, at vi kan finansiere et velfærdssamfund, som er verdens bedste.
Men vi har så samtidig sagt fra Socialdemokratiets side, at vi ønsker et pensionssystem i fremtiden, som er mere socialt retfærdigt, og den del vil vi meget gerne drøfte, også med SF.
Pia Olsen Dyhr (SF), 2025-05-21:
Tak til ordføreren for en god tale om bl.a. Europa, og i virkeligheden også tak til statsministeren.
Jeg sad og lyttede efter et ord, og det var pension.
Det nævnte hverken statsministeren eller ordføreren i deres taler, på trods af at vi i morgen skal stemme om en forhøjelse af pensionsalderen til 70 år, som har konsekvenser for rigtig mange mennesker.
Det er jo ikke alle mennesker i Danmark, der kan holde til en pensionsalder på 70 år.
Det er faktisk to tredjedele, der i virkeligheden er gået fra, før de kommer til pensionsalderen.
Derfor er det jo sådan lidt tankevækkende, at Socialdemokraterne åbner diskussionen om pension og siger, at vi er nødt til at gøre et eller andet, men at man ikke vil sige, hvad man gør.
Man går og putter med svarene og siger: Der kommer en god løsning på et tidspunkt, måske i morgen.
Det synes jeg er uærligt over for danskerne.
Jeg synes, at man, når man er et ansvarligt parti, jo må lægge frem, hvad man faktisk vil på pensionsområdet.
Så vil ordføreren fortælle os, hvornår danskerne kan forvente at få et svar fra Socialdemokratiet?
Christian Rabjerg Madsen (S), 2025-05-21:
Fru Inger Støjberg, vi kan jo ikke måle udlændingepolitikken på antallet af stramninger eller kager.
Og der er det jo bare sådan, at dengang, hvor fru Inger Støjberg havde indflydelse, var der 2.500 ansøgere til indfødsret fra MENAPT-landene.
Det tal er i dag omkring 1.000.
Det var sådan i 2016, at der var over 7.000, der blev meddelt opholdstilladelse.
I dag er det tal 1.000.
Så vi skal jo ikke konkurrere på antallet af lovforslag, som kan medføre bureaukrati; vi skal konkurrere på, hvordan vi håndterer den her udfordring, og den konkurrence tager jeg gerne op.
Inger Støjberg (DD), 2025-05-21:
Jeg efterlod 114 stramninger, og jeg efterlod et Danmark, der gik forrest i forhold til en stram udlændingepolitik – så meget, at jeg flere gange blev kaldt til orden, kan man sige, rundtomkring, også i Europa.
Men det, der er sket nu, er, at man slækker på det.
Man har ikke styr på Kærshovedgård.
Man stemmer imod forbuddet mod burkaer på uddannelsesinstitutioner.
Man stemmer imod forbuddene mod bederum og mod kønsopdelt svømning.
Dermed slækker man reelt på udlændingepolitikken i Danmark lige nu, og det er jo derfor, vi ser en eksplosiv stigning i den muslimske indvandring.
Christian Rabjerg Madsen (S), 2025-05-21:
Når jeg og andre socialdemokrater har nemt ved at få munden på gled, hvad angår udlændingepolitikken, så er det, fordi vi har resultater at fremvise.
Hvis vi sammenholder det med dengang, hvor fru Inger Støjberg havde indflydelse, så viser de benhårde tal jo, at fru Inger Støjberg efterlod 1.200 afviste asylansøgere, bl.a. på Kærshovedgård, da fru Inger Støjberg forlod posten.
Det tal er i dag nede på 300.
Vi har fået styr på asylområdet.
Vi går forrest i Europa, hvad angår det at sikre, at vi får nogle grænser, som er stærkere, og at vi får bremset, at Europa er en magnet for migranter.
Så det forhold, at vi har munden på gled her, beror på, at vi kan levere nogle resultater bredt set i forhold til at få styr på udlændingepolitikken, altså nogle resultater, som langt, langt overstiger de tal, som fru Inger Støjberg kan bryste sig af.
Pia Olsen Dyhr (SF), 2025-05-21:
Nu ved ordføreren godt, at jeg aldrig er oppe efter kl. 22.00, så jeg ville nok ikke befinde mig i den bar, men det er åbenbart tydeligt, at Socialdemokraterne er klar til at bruge penge om natten og har svært ved at finde betalingen.
Jeg vil bare sige meget klart, at jeg synes, at det, Henning Overgaard, som er formand for 3F, siger i dag i Information, faktisk er rigtigt, altså at man med velfærdsaftalen fra 2006, som man lavede dengang, faktisk lovede danskerne noget, nemlig at pensionsalderen skulle stige.
Det skulle finansiere velfærd, men det skulle også finansiere en ordentlig fratrædelsesordning til dem, der ikke kunne holde til det.
Det har vi jo ikke reelt leveret på, på trods af vi har gjort vores arbejde med Arne.
Der mangler mere.
Inger Støjberg (DD), 2025-05-21:
Det er jo sådan, at Socialdemokraterne og i høj grad også hr. Christian Rabjerg Madsen er gode til at få mundtøjet på gled, også når det handler om udlændingepolitik.
Altså, de fire blå partier har lagt en række stramningsforslag frem på udlændingeområdet, men det bliver ligesom altid ved snakken, når det kommer fra Socialdemokraterne.
Så der er måske også en grund til, at den muslimske indvandring er steget helt eksplosivt under fru Mette Frederiksen som statsminister.
Man kan have mange erkendelser hos Socialdemokraterne, og måske er det også for hr. Christian Rabjerg Madsen tid til at erkende, at det bliver ved snakken og ikke rigtig bliver til ægte stramninger.
Morten Messerschmidt (DF), 2025-05-21:
Tak, formand.
Normalt glæder vi os jo, når noget stiger.
Men de seneste år er det, som om det er de forkerte ting, der stiger, og det vil vi i den borgerlige, blå opposition rigtig gerne diskutere i dag.
Vi vil ikke høre en sang om, at verden er farlig og kun statsministeren kan beskytte os.
Den sang kender vi.
Den har vi hørt lige siden coronatiden.
For det er, som om statsministeren kun kan være statsminister, når der er krise.
Men i dag vil vi gerne høre, hvad hendes visioner er for Danmark, hvad hendes løsninger er, og måske endda, hvordan hun frem for at indgyde bekymring vil give danskerne håb og selvtillid, når det er de forkerte ting, der stiger.
Indvandringen fra de muslimske lande stiger.
Tallet er nærmest eksploderet.
124 pct. er den årlige indvandring fra muslimske lande steget, siden statsministeren tiltrådte.
Hvad er hendes løsning?
Fødevarepriserne stiger.
De er historisk høje.
1 kg oksekød koster over 150 kr.
Hele 25 pct. er fødevarepriserne steget de seneste 3 år, ikke mindst som følge af den skatte-, afgifts- og momspolitik, som statsministeren repræsenterer.
Hvad er hendes løsning?
Antallet af offentligt ansatte stiger.
På 10 år er antallet af offentligt ansatte akademikere steget med 65 pct., og alene under denne statsminister er der ansat 17.000 flere i administration.
Det er ikke velfærd; det er inkompetence.
Derfor er vi her i dag: for at kræve svar.
For hvad vil statsministeren egentlig med Danmark?
Hvad er hendes budskab andet end frygt og bekymring?
Hvad er hendes drøm på vegne af danskerne?
Tak, formand.
Christian Rabjerg Madsen (S), 2025-05-21:
Tak for det.
Da jeg for efterhånden nogle år tilbage skulle i gang med min første afslutningsdebat, var jeg ikke klar over eller havde glemt, at man skulle motivere den med en forespørgselstekst.
Og så havde statsministeren heldigvis meget erfaring og kunne sige: Du skal bare gøre, som du plejer.
Men jeg er jo glad for, at det ikke er i dag, for i dag gør vi jo ikke, som vi plejer.
Vi har i 60 år haft et fælles udgangspunkt for debatten med en tekst, som jeg egentlig med mine 10 år i Folketinget har oplevet kunne rumme også ganske forskellige elementer, men den 60-årige tradition er så hermed brudt.
Og hvis De Konservative fremadrettet vil føre kampagne på nej til nyt, vil det i hvert fald blive vanskeligt efter i dag, men sådan må det jo være.
Jeg skal så på vegne af Socialdemokratiet, Venstre, Moderaterne, Enhedslisten, Alternativet, Aki-Matilda Høegh-Dam fra Naleraq, Aaja Chemnitz, IA, Anna Falkenberg fra Sambandspartiet, Sjúrður Skaale fra Javnaðarflokkurin, Mike Villa Fonseca, uden for grupperne, og Jon Stephensen, uden for grupperne, motivere afslutningsdebatten og spørge, hvad statsministeren kan oplyse om den indenrigs- og udenrigspolitiske situation, og det er hermed gjort.
Jeg ser frem til debatten.
Det er jo de store byggeprojekter på Amager Fælled og en hel række andre meget, meget store byggeprojekter, der gør, at vi substantielt kan tage et opgør med, at det er for dyrt at bo i vores hovedstad.
At Socialdemokratiet ikke skulle være optaget af det, er selvfølgelig helt lodret forkert.
Jeg er enig med ordføreren i, at der er nogle meget akutte udfordringer i de store byer, og så er der andre områder, hvor vi ikke ser det samme billede.
Vi tager gerne en drøftelse med Enhedslisten om, hvorvidt vi kan finde løsninger.
Vi kan bare ikke smyge os udenom, at det også handler om at få bygget boliger, og der mener jeg ikke at Enhedslistens opbakning er værd at skrive hjem om.
Pelle Dragsted (EL), 2025-05-21:
Det sidste er forkert.
Jeg ved godt, at Socialdemokraterne ikke er så optaget af vores hovedstad, og nogle gange næsten har det som en sport at være det modsatte.
Men det er ikke kun vores hovedstad; det er også Aarhus, det er også Odense, det er også Aalborg, hvor vi ser, at huslejerne er stukket fuldstændig af.
Jeg fik ikke noget svar fra ordføreren på, om Socialdemokraterne vil være med til at sætte ind og beskytte lejerne.
Det er helt almindelige mennesker, det er sygeplejersker, det er politibetjente, det er butiksansatte, der ikke har råd til at bo i den by, hvor de går på arbejde.
Vil Socialdemokraterne være med til at gribe ind og sætte et loft over huslejen?
Christian Rabjerg Madsen (S), 2025-05-21:
Jamen jeg er jo stærkt fristet, for det var jo qua vores boligminister, vi indførte husleje loftet, da vi så inflationen stige til 10 pct. Så det kribler jo i fingrene for at få sagt noget her, for det er et område, jeg selvfølgelig brænder for.
Jeg tror, man skal være opmærksom på, at når vi taler om udgifter til bolig, ser vi et meget, meget delt Danmark.
Der, hvor jeg kommer fra, er boligerne ikke steget i værdi – nogle steder går det den modsatte vej – og i København og nogle af de andre storbyer, ser vi meget, meget betydelige udgiftsstigninger til bolig – i virkeligheden uagtet om du bor til leje eller bor i egen private bolig.
Lisbeth Bech-Nielsen (SF), 2025-05-21:
I alle de år, som jeg har arbejdet sammen ordføreren om erhvervspolitik og finanspolitik osv., er der med jævne mellemrum dukket sager op omkring kritisk infrastruktur, og det lykkedes også vores to partier at få en beretning igennem i Finansudvalget tilbage i 2018 med støtte fra et flertal i Folketinget, heriblandt Socialdemokratiet.
Nu er der så en sag, som er dukket op, som jeg synes – specielt i de tider, vi lever i lige nu – gør, at det bør være noget, vi diskuterer, nemlig salget af TDC til den australske kapitalfond Macquarie Group, også kaldet vampyrkænguruen, fordi de trækker et blodigt spor efter sig af ødelagt infrastruktur, bl.a. det britiske vandforsyningsselskab Thames Water, hvor de alene af profithensyn simpelt hen leger selskabstømmere og ødelægger den infrastruktur, de har investeret i.
Nu skal de så ind i hjertet af dansk teleinfrastruktur, landets største teleselskab med knap 3 mio. kunder.
Mener Enhedslistens ordfører, at der er tale om kritisk infrastruktur her?
Christian Rabjerg Madsen (S), 2025-05-21:
Ud over at vi har fået en ambassadør til opgaven, som tager nogle meget relevante erfaringer med sig over i konventionensarbejdet for at få strammet migrationspolitikkerne i Europa, ser vi også en regering, der tager initiativ sammen med andre europæiske lande, og en statsminister, der går forrest i Europa i forhold til at sikre, at vi får taget et opgør med de her konventioner.
Så det her arbejder vi på på allerhøjeste niveau, både diplomatisk og politisk.
Jeg er enig i, at der er truffet beslutninger efter velfærdsforliget, som er gået hårdt ud over de nedslidte.
Det er jo derfor, at vi fra Socialdemokratiets side sætter benhårdt ind i forhold til at hjælpe de nedslidte, som er blevet ramt af nogle af de forringelser, som særligt er drevet af de borgerlige.
Det har vi heldigvis kunnet gøre sammen med SF.
Her tænker jeg selvfølgelig ikke mindst på Arnepensionen, som jeg er stolt af.
Mona Juul (KF), 2025-05-21:
Står ordføreren og siger, at det er den der deltidsansatte ambassadørtype, der skal kigge på konventionerne, der ligesom skal ordne det her, eller får vi noget mere konkret?
Så hvad er det, I vil gøre helt konkret?
Christian Rabjerg Madsen (S), 2025-05-21:
Tak for det.
Lyttede man til statsministerens fremragende tale for ganske få minutter siden, tror jeg man oplevede, at Socialdemokratiet og Konservative sådan set deler en brændende optagethed af, at vi sikrer, at domstolene dels dømmer hårdere i forhold til personfarlig voldskriminalitet, i forhold til voldtægt, men også at vi sikrer, at vi får flere kriminelle udlændinge dømt til udvisning.
Derfor kommer vi også til at tage initiativer, der gør, at det i fremtiden bliver nemmere at blive idømt en udvisning.
Når det så er sket, har vi den opgave, der handler om, at vi tager andre europæiske lande i hånden og sikrer, at dem, der er udvisningsdømte, rent faktisk også kan hjemsendes, for vi oplever desværre ofte, at internationale konventioner beskytter de forkerte og gør det vanskeligt for os at udvise kriminelle udlændinge.
Mona Juul (KF), 2025-05-21:
Tak for det, og tak for talen.
Jeg smilede lige lidt her, fordi ordføreren sagde, at der er styr på skattevæsenet.
Men jeg vil spørge til noget andet, som jeg heller ikke synes der er styr på, og det spurgte jeg faktisk statsministeren om, da der var spørgetime sidst, nemlig hvorfor Socialdemokratiet, som jo allerede i 2021 var meget markante og ude at sige, at vi altså skal sørge for, at bandekriminelle kan udvises, hvis de har dobbelt statsborgerskab.
Vi har jo set, at der er ingen, der er blevet udvist i mellemtiden – altså nul.
Hvorfor er det, at Socialdemokraterne og den her regering ikke formår at få indfriet det ønske, som jeg tror rigtig mange af os har, og som jeg føler at vi alle sammen synes er retfærdigt, nemlig at vi slipper for at se på bandekriminelle i Danmark?
Christian Rabjerg Madsen (S), 2025-05-21:
Det har i hvert fald givet et bedre velfærdssamfund, at vi har fået styr på skattevæsenet.
Der er blevet ansat ganske mange.
Det har givet et bedre velfærdssamfund, at vi har fået flere ansat i vores retsvæsen, så ventetiderne kan komme ned.
Men vi tager gerne den her drøftelse.
Vi har et meget betydeligt ønske om, at bureaukratiet skal ned, men det er bare påfaldende, at når vi fra regeringens side påpeger konkrete opgaver, som skal bortfalde, og handler på det, siger de borgerlige partier: Nej, det er ikke lige præcis der, vi skal fjerne bureaukrati; det er nogle andre steder.
Men man er aldrig konkret, i forhold til hvor det specifikt er.
Sólbjørg Jakobsen (LA), 2025-05-21:
Den nye arbejdspligt vil medføre mere administration og ikke den effekt, som man egentlig håber.
Jeg er enig i intentionen.
Man kan tage den nye afklaringsret, som er blevet indført i den nye beskæftigelseslovgivning, mens man har fjernet anden administration.
Under Mette Frederiksens regering er der kommet 17.000 flere statslige administratorer.
Er det noget, man tænker har givet en bedre velfærd til borgerne, altså at der er 17.000 flere, der sidder med administration?
Christian Rabjerg Madsen (S), 2025-05-21:
Tak for det.
I modsætning til Liberal Alliance bliver det ikke ved snakken fra Socialdemokratiet og regeringen.
Vi har sat ind over for bureaukrati i kommuner og regioner, og vi har lavet opgavebortfald, sådan at vi i fremtiden kan fjerne 1.000 i bureaukratiet i staten.
Det er der, den store forskel er på Liberal Alliance og Socialdemokratiet og regeringen.
Jeg har bemærket, at Liberal Alliance er meget aktiv i debatten, men hver eneste gang man hører Liberal Alliance, handler det om, at der skal være lidt færre ministerier.
Vi har fået nogle meget flotte målsætninger fra Liberal Alliance, men der, hvor jeg bliver imponeret, er, hvis man er i stand til at pege på, hvilke opgaver der konkret skal bortfalde.
For målsætninger er nemt, og snak er billigt og nemt på det her område.
Det, der er svært, er at pege helt konkret på, hvad det er for nogle opgaver, der skal bortfalde.
Der synes jeg Liberal Alliance bliver meget stille.
Sólbjørg Jakobsen (LA), 2025-05-21:
Mange tak, og tak til ordføreren for talen.
Det er dejligt at høre, at ordføreren vægter oprustningen af vores forsvar så højt.
Og nu vi snakker om lige at tage sig til lommerne, vil jeg også bare sige, at vi glæder os til at høre Socialdemokratiets bud på, hvem der skal betale regningen – for det har man ikke kunnet få et klart svar på – nu S kræver det så hårdt fra SF.
Men jeg vil egentlig gerne spørge om noget helt andet, for jeg står med et udspil fra Socialdemokratiet fra 2022, hvor man gerne vil lave et regelstop, altså et opgør med bureaukrati, ikke kun i antal hoveder, men også i antal regler.
Alligevel ser vi bare den her stigning fortsætte.
Og ja, det er rigtigt, at regeringen har fjernet nogle regler, men den har også indført mange nye.
Og det er også rigtigt, at man sidste år besluttede at fjerne 1.000 ansatte i den statslige administration, men i den samme periode kom der også 1.800 flere.
Hvad er det med den her snak, hvor man hele tiden soler sig i, at man tager en lillebitte smule i et eller andet hjørne, imens det stadig fosser ind?
Er det noget, Socialdemokratiet har tænkt sig at gøre alvor af, eller er det stadig bare noget, man siger?
Mai Mercado (KF), 2025-05-21:
Her skal man lige være opmærksom på, at hverken Spanien, Italien, Belgien eller Frankrig har ratificeret statsborgerretskonventionen, og man har jo i mange år sagt, at nu vil man tage en snak nede i EU.
Så hvornår kan vi rent faktisk forvente, at der kommer ændringer?
For det er jo lige præcis statsborgerretskonventionen, som gør, at vi ikke kan smide kriminelle udlændinge ud af Danmark, og som gør, at lige præcis nul bandekriminelle er blevet sendt ud af Danmark, siden man lavede en lovændring i 2021.
Christian Rabjerg Madsen (S), 2025-05-21:
Jamen her er der jo en forskel på Socialdemokratiet og Konservative.
Konservative vil gerne træde ud af konventionen, og Socialdemokratiet arbejder i regeringen på at ændre konventionen.
Jeg kan ikke vide det, men mit bud vil være, at hvis Konservative sad i regering, så ville man nok også anlægge den position og have den politik, at man ville ændre konventionen i stedet for at træde ud af konventionerne.
Men det er jo klart, at vi deler målsætningen.
Det er fuldstændig afgørende, at vi får ændret de her konventioner, så vi kan få kriminelle udvisningsdømte sendt hjem.
Men jeg mener ikke, og det er nok i virkeligheden der, det skiller, at vi er en situation i øjeblikket i verdenshistorien, hvor det er klogt at træde ud af internationalt samarbejde.
Franciska Rosenkilde (ALT), 2025-05-21:
Men anerkender ordføreren, at det lige nu i en accelererende klimakrise er virkelig upassende at blive mindre ambitiøs på det her område i stedet for som regering med klimapolitisk lederskab at investere i en bæredygtig varmekilde, investere i, at netop landdistrikterne i langt højere grad kan kigge ind i en sikkerhed?
Bare fordi man nævner det som grøn gas, er der jo ikke ensbetydende med, at den er grøn.
Det er jo stadig en fossil brændsel.
Jan E. Jørgensen (V), 2025-05-21:
Vi taler om 100.000 husstande, og der bliver jo ikke noget forbud mod, at de udfaser.
De skal selvfølgelig også kunne tilslutte sig fjernvarme osv.
Men vi mener ikke længere, at vi skal gå ind og tvinge dem til at skrotte deres gasfyr, som har været indkøbt i dyre domme og i øvrigt på anbefalinger fra regeringen.
Der bliver jo ikke tale om russisk gas, og der bliver ikke tale om sort gas.
Der er tale om dansk gas, og der er tale om grøn gas.
Derfor ser vi altså ikke noget behov for, at de pinedød skal skaffe sig af med deres gasfyr.
Franciska Rosenkilde (ALT), 2025-05-21:
Tak for det, og tak for talen fra ordføreren.
Jeg er enig i, at den politik, vi beslutter i dag, har massive konsekvenser i fremtiden.
Vi er i en tid lige nu, hvor vi skal opruste på klimaområdet, og hvor vi skal sikre en energiuafhængighed af gas, især den importerede gas fra Rusland.
Derfor undrer det mig, at Venstre nu slækker på ambitionerne på både klimaområdet, men også i forhold til energiuafhængighed, ikke mindst også for at sikre, at man ude i landdistrikterne har mulighed for en bæredygtig varmekilde i fremtiden.
Så hvad mener Venstres ordfører om, at Venstre lige nu går tilbage på ambitionerne om klima, om at styrke landdistrikterne og ikke mindst styrke vores energiuafhængighed i Europa?
Jan E. Jørgensen (V), 2025-05-21:
Jamen jeg deler ikke bekymringen.
Jeg vil også sige, at hvis ikke man kan opnå gennemsnitskarakteren 6 i sin folkeskole, så mener jeg ikke man hører til på stx – altså, det mener jeg virkelig ikke.
Martin Lidegaard (RV), 2025-05-21:
Måske skulle vi lade de forskellige vælgere afgøre, hvem der er partiet for næste generation.
Vores vælgergruppe ser anderledes ud, men den indeholder også ældre, der kerer sig for børn og børnebørn.
Jeg forstår ikke, at Danmark skal være det eneste land i Norden, hvor vi lægger snubletråde og begrænsninger ind for, hvilken ungdomsuddannelse man kan vælge.
Jeg tror, at den enkelte unge skal vælge frit, for at det bliver en succes for dem på den uddannelse, de kommer ind på.
Jeg troede egentlig også, at det frie valg, den frisættelse, var sådan, Venstre så på uddannelsespolitikken.
Jan E. Jørgensen (V), 2025-05-21:
Nu håber altså, at der er andre partier end Radikale Venstre for den næste generation, for ellers bliver det jo en forholdsvis lille generation, vi kan se frem til.
Vi mener også, at Venstre er et parti for næste generation – det tror jeg sådan set de fleste partier herinde vil mene at de er.
Jeg synes, det er ærgerligt, at vi ikke kunne lave vores politik for ungdomsuddannelserne sammen med Radikale Venstre.
Jeg tror ikke engang, at vi behøver at nå frem til år 2049, før Radikale Venstre kan se, at det, vi gør, er fornuftigt.
Vi får opbygget en ny ungdomsuddannelse, der hedder i epx, hvor vi får samlet 10. klasserne og hf og får skabt et attraktivt ungdomsmiljø for de unge, som gerne vil i gymnasiet, men hvor det ikke lige skal være det traditionelle gymnasium.
Vi mener, at der er kommet lidt for mange, og det er der, fordi det er et tilbud, som ikke er målrettet til dem og det, de har lyst til bagefter.
Socialdemokratiets stemmer var altså ikke nødvendige.
Vi havde flertal sammen med Dansk Folkeparti.
Hvorfor fik vi ikke afskaffet blasfemiparagraffen dengang? kan man spørge.
Men vi har fået den afskaffe nu; vi har fået den afskaffet nu!